Pollák, Peter, poslanec NR SR (2012-06-27):
Ďakujem pekne, pani predsedajúca. Dámy a páni, pán minister, dovoľte aj mne pár slov povedať k tomuto návrhu zákona. Ja sa budem teda zase orientovať ako moji predchádzajúci predrečníci najmä na tú ľudskoprávnu agendu, kde hľadám teda nejakú logiku v tom, čo ste teda položili na stôl. Ja vnímam to, že máte zodpovednosť a podľa vašej zodpovednosti teda sa zariaďujete tak, aby ste vykonávali vašu tú zodpovednosť v prospech teda tejto krajiny. Len hľadám teda nejakú logiku v tom, čo ste dali na stôl. Bolo tu povedané, že teda ten návrh zákona v oblasti ľudských práv je neštandardný, nešťastný. A mne sa zdá zatiaľ ako nelogický, aj keď možno ma presvedčíte o vašej logike a možno teda ustúpim od môjho názoru, pretože jasné je to, že vláda zrušila post podpredsedu vlády pre ľudské práva bez adekvátnej náhrady. Ja si nemyslím, že ministerstvo zahraničných vecí je náhrada za tento post. Pre mňa by bolo logickejšie, keby táto náhrada bola na ministerstve spravodlivosti, tam to má logiku, keby táto agenda prešla na ministerstvo spravodlivosti, tam to má logiku, ale na ministerstve zahraničných vecí podľa mňa logiku v tom nenachádzam. A nenachádzam len logiku v tom, že toto ministerstvo má dlhodobo sekciu alebo odbor, ktorý sa ľudskými právami teda zaoberá. Áno, je to pravda, poznám tú sekciu. Len ste nepovedali, že tá sekcia sa v podstate nezaoberá ľudskými právami dovnútra, ale zaoberá sa v podstate ľudskými právami navonok. A tam mi chýba tá logika. Ministerstvo zahraničných vecí má sekciu teda, ktorá sa zaoberá touto agendou, ale predovšetkým obhajuje Slovenskú republiku pred medzinárodnými inštitúciami v oblasti ľudských práv. Zase zopakujem ten môj návrh. Podľa mňa by bolo logické, šťastnejšie a štandardnejšie, aby táto agenda ľudských práv prešla na ministerstvo spravodlivosti, a preto teda ja na konci poviem, že teda chcem, aby tento zákon bol logickejší a lepší, a preto teda navrhnem, aby sa stiahol z rokovania, to na konci poviem, a dopracoval sa v zmysle, aby táto agenda prešla na ministerstvo spravodlivosti. Taktiež sa vyjadrím k rómskej agende, ktorá teda prechádza na ministerstvo vnútra. Ja vôbec to nechcem nejakým spôsobom haniť, že to prechádza na ministerstvo vnútra. Nakoniec, máme tu skúsenosti z predchádzajúcej vlády, keď práve rómska agenda odišla od podpredsedu vlády pre ľudské práva a menšiny a odišla teda smerom k premiérke. Možno to môžeme hodnotiť tak, že premiérka je vyšší post, ale ja som už vtedy hodnotil túto aktivitu ako veľmi nešťastnú, pretože nemyslím si, že premiér má dostatok času, aby sa venoval rómskej agende. A nakoniec ma ešte trápilo to, že minulá vláda urobila jeden veľmi zlý krok navonok. Predsa nie je možné, aby podpredseda vlády pre ľudské práva a menšiny najproblematickejšiu menšinu na Slovensku a najviac početnú podľa môjho názoru odovzdal v podstate niekomu, formálne teda premiérovi, neformálne, všetci vieme, to malo na starosti ministerstvo práce, sociálnych vecí a rodiny. Čiže ja nebudem hodnotiť to, že ste sa rozhodli, že táto agenda prechádza na ministerstvo vnútra, je to vaše rozhodnutie, zvážili ste všetky teda svoje možnosti. A zrejme teda viete, že pravdepodobne minister vnútra je asi ten človek, ktorý s touto problematikou pohne ďalej. Trápi ma však, že na základe tohto vášho návrhu sa na ministerstve vnútra budú riešiť iba veci súvisiace s nepriaznivou situáciou v rómskych komunitách. Ak si takto predstavujete v podstate riešenie rómskej problematiky, vôbec vám to neodporúčam, aby ste takto sa postavili k tejto problematike. A nepomôže to ani vám, ani Slovensku, Slovensku pomôže, ak sa k tejto problematike nepostavíme ako iba k nepriaznivej sociálnej situácii, aby ste teda nehasili iba problémy v rómskych komunitách, ale strategicky vymýšľali aktivity, politiky a programy na to, aby sa táto problematika pohla dopredu. Čiže toto mi vadí. A možno aj toto je dôvod, aby sa tento návrh zákona stiahol a dopracoval v prospech toho, aby sa vaša agenda, ktorú máte v programovom vyhlásení vlády, naplnila čo najefektívnejšie. A preto teda navrhujem, aby, a dávam procedurálny návrh, sa tento návrh zákona stiahol z rokovania, dopracoval. Navrhujem, aby v tomto dopracovanom návrhu agenda ľudských práv prešla na ministerstvo spravodlivosti. A navrhujem, aby v oblasti rómskej agendy nemal minister vnútra len kompetencie vo vzťahu k nepriaznivej situácii v rómskych komunitách, ale aby teda v tomto návrhu sa vyskytla aj zmienka o strategickej nejakej činnosti, ktorá bude spieť k tomu, aby rómska problematika na Slovensku sa pohla oveľa ďalej, ako je to doteraz. Ďakujem.